সমরেশ চলে আসার সময়ে একবার বাড়ির চৌহদ্দিটা পরীক্ষা করে দেখল। সারা বাড়িটা উঁচু পাঁচিল দিয়ে ঘেরা। মাঝখানে উঠোন, চারিপাশে সুন্দর ফুলের বাগান। বাড়ির পিছনে কয়েকটি বড় বড় গাছ – আম, বাতাবিলেবু, দুটি নারকেল গাছ, পাতিলেবু, কাঁঠাল আরো কয়েকটা। বাড়ির পিছন দিকে একটা লোহার ঘোরানো সিঁড়ি বাথরুম থেকে নেমে এসেছে বাগান পর্যন্ত। বাগানের ভিজে মাটিতে কয়েকটা জুতোর ছাপ। এবারে প্রায়ই নিম্নচাপের ফলে মাটি শুকনো হচ্ছে না। হয়তো এই জুতোর ছাপগুলি জমাদারের তবু সমরেশ জুতোর ছাপ সংগ্রহ করলো।